Mil-lum jingħalqu l-iskejjel… Bidla fil-liġi biex ħaddiema essenzjali jkollhom serħan il-moħħ Miktub minn Maria Azzopardi "Permezz ta' bidla fil-liġi, ħaddiema essenzjali fosthom infermiera, dawk li jaħdmu fl-isptarijiet jew fil-forzi tal-ordni, se jingħataw serħan il-moħħ." Ħabbret dan il-Ministru tal-Edukazzjoni Justyne Caruana waqt programm televiżiv fl-isfond li mil-lum sal-11 ta' April se jkunu qed jingħalqu l-iskejjel. Il-Ministru qalet li raw kif jistgħu jtaffu l-problema tal-ġenituri u b'hekk se jkunu qed joffru servizz għall-ħaddiema essenzjali hekk kif ġew identifikati ċentri, tlieta f'Malta u wieħed Għawdex, biex joffru dan is-servizz. Il-Ministru Caruana qalet: "Se nkomplu naraw kif nistgħu ngħinu iktar, imma rridu nimxu fil-parametri tal-liġi u skont li jgħidu l-awtoritajiet tas-saħħa." Sostniet li d-deċiżjoni li ħadu biex jingħalqu l-iskejjel ma kinitx waħda faċli. Hija qalet: "Aħna dejjem għedna li ftaħna l-iskejjel, kburin li żammejnihom miftuħin u investejna biex żammejnihom miftuħin però malli jkun hemm bidla fid-direzzjoni mill-awtoritajiet tas-saħħa, aħna nirrevedu l-pożizzjoni tagħna għax fl-aħħar mill-aħħar l-ewwel li trid tissalvagwardja hija s-saħħa tat-tfal u tal-edukaturi u tal-istaff fl-iskejjel." Spjegat kif f'dawn l-aħħar ġranet ħadmu flimkien mal-professjonisti u mal-unions biex ikunu ppreparati. Fost l-oħrajn il-Ministru semmiet li ħadmu biex ikun hemm sett ta' struzzjonijiet għall-għalliema, għall-ġenituri u għat-tfal. Żiedet tgħid li ħadmu fuq miżuri oħrajn: "Pereżempju peress li se naqilbu għall-online, ridna nassiguraw li kull student ikollu l-aċċess. Se nipprovdu internet b'xejn u anke laptops li jkunu jistgħu jintużaw." Hekk kif b'effett mil-lum, l-iskejjel se jaqilbu għall-pjattaforma diġitali, il-Ministru Caruana ħeġġet lil dawk li għandhom bżonn l-għajnuna biex jersqu 'l quddiem. Clyde Caruana: Mhux eskluż li jerġa' jkun hemm il-parent benefit Wara l-intervent tal-Ministru Caruana, il-Ministru tal-Finanzi u x-Xogħol Clyde Caruana qal li kemm il-darba jaraw li forsi tkun diffiċli għall-ġenituri biex ikollhom alternattivi fejn iħallu t-tfal tagħhom, ma jeskludix li eventwalment jerġgħu jagħmlu bħas-sena l-oħra. Dan ifisser li jkun hemm il-parent benefit fejn kienu taw għotjiet lill-ġenituri li ma jkunux jistgħu jmorru għax-xogħol. Bħala serħan tal-moħħ għan-nies, il-Ministru Caruana qal li jekk eventwalment imorru għal dan, xejn ma jżommhom milli anke jagħmlu dan b'mod retroattiv. Il-Ministru Caruana qal li se jkomplu bid-diskussjonijiet mal-imsieħba soċjali u eventwalment ikun hemm ukoll aktar tagħrif fuq dak li se jkun qed jagħmel il-gvern fir-rigward tal-familji matul il-jiem li ġejjin.